"Motivacija za učenje kod zatvorenika" – Zdenka Kovač Vuković, Đulijana Badurina-Sertić

# Sažetak:

Obrazovanje i mogućnost učenja u skladu s individualnim sposobnostima jedno su od temeljnih ljudskih prava, pa tako i prava osoba koje izdržavaju kaznu zatvora. Do sada provedena istraživanja u svijetu pokazuju da su uključenost u obrazovanje i učenje tijekom izdržavanja kazne povezani s pozitivnim promjenama u ponašanja i stavovima zatvorenika tijekom boravka u penalnoj instituciji, s poboljšanjem odnosa s drugim zatvorenicima i osobljem, kao i s povećanjem samopoštovanja. Također, utvrđena je povezanost obrazovanja tijekom izdržavanja kazne zatvora s nastavkom obrazovanja i većom stopom zapošljavanja nakon izdržavanja kazne, ali i sa smanjenjem recidivizma i štetnog ponašanja izvan penalnih uvjeta. Uspoređujući obrazovnu strukturu opće populacije i zatvorske populacije u Republici Hrvatskoj, nalazimo da je u zatvorskoj populaciji nešto više osoba koje su završile samo osnovnu školu (27,3% na dan 31. 12. 2013. godine u odnosu na 21,39% u općoj populaciji) te manje visokoobrazovanih osoba (4,6% u odnosu na 16,39% u općoj populaciji).

Ovo se istraživanje bavi motivacijom zatvorenika za učenje, odnosno za uključivanje u neki od oblika obrazovanja tijekom izdržavanja kazne. Kako do sada kod nas nije provedeno istraživanje koje je u fokusu imalo motive zatvorenika, cilj rada bio je utvrditi povezanost nekih socio-demografskih i penalnih obilježja osoba koje izdržavaju kaznu zatvora s motivima za učenje i uključivanje u obrazovni proces. Na uzorku od 230 zatvorenika i zatvorenica primijenjen je upitnik konstruiran za potrebe ovog istraživanja. Rezultati ukazuju na to da je većina zatvorenika na početku izdržavanja kazne motivirana za učenje i edukaciju na različitim područjima i iz različitih razloga. Najveći interes zatvorenici iskazuju za tečajeve stranih jezika i različite informatičke tečajeve, a potom i za programe osposobljavanje za zanimanje ili prekvalifikaciju. Gotovo trećina ispitanih iskazala je spremnost za sudjelovanje u troškovima organiziranja obrazovnog programa.

Dobiveni rezultati daju smjernice za unaprjeđenje procesa učenja i obrazovanja u zatvorskom sustavu.

KLJUČNE RIJEČI: motivacija za učenje, zatvorenici, obrazovanje